## Turisme CV assistix amb estand propi a la ITB de Berlín per a reforçar l’arribada de turistes alemanys a la Comunitat Valenciana

*** L’estand de la Comunitat Valenciana acull les set marques turístiques i associacions i empreses del sector turístic
* Marián Cano destaca que l’objectiu és “consolidar un dels nostres mercats més importants, presentant una oferta turística que permet mostrar la nostra autenticitat”**

La Generalitat, mitjançant Turisme CV, torna a promocionar presencialment la destinació Comunitat Valenciana en la fira Internationale Tourismus Börse (ITB) de Berlín, un certamen turístic consolidat com un dels més importants del món, que se celebra entre el 4 i el 6 de març.

La consellera d’Innovació, Indústria, Comerç i Turisme, Marián Cano, acudirà a la ITB de Berlín, per a mantindre diferents reunions amb operadors turístics i agents de turisme del mercat alemany. Cal assenyalar que es tracta d’una fira que, juntament amb el World Travel Market de Londres i Fitur a Madrid, és un dels principals aparadors turístics del món.

Turisme Comunitat Valenciana assistix a la Internationale Tourismus Börse (ITB) de Berlín amb un estand propi de 179 metres quadrats amb l’objectiu de generar negoci, facilitar el contacte amb professionals turístics alemanys i reactivar l’arribada de viatgers d’este mercat, el quart emissor internacional per a la nostra destinació. A més, la Comunitat Valenciana estarà també present en el pavelló LGBTQ+ de la ITB amb un espai propi.

Cano ha remarcat que s’assistix a esta fira amb l’objectiu de “consolidar un dels mercats emissors internacionals més importants per a la Comunitat Valenciana, amb una oferta gastronòmica, cultural i experiencial única que permet mostrar la nostra autenticitat”.

Un altre dels objectius marcats per la Conselleria d’Innovació, Indústria, Comerç i Turisme en este certamen és “promocionar l’oferta LGBTQ+, enfocant-nos en la pròxima edició dels GayGames, que tindran lloc l’any que ve en la ciutat de València, i que, al seu torn, brindarà l’oportunitat de mostrar que som una destinació amable i acollidora”.

L’estand de la Comunitat Valenciana comptarà amb un espai amb taules per a mantindre reunions d’empreses i entitats del sector turístic, a més d’un espai per a presentacions i sala de reunions privada.

A més, participaran prop de 20 coexpositors en l’estand de la Comunitat Valenciana, entre els quals destaquen les set marques turístiques (Alicante City & Beach, Visit Benidorm, Castellón Spain, Costa Blanca, Valencia Turisme, Visit Valencia i Visit Elche). Assistixen també empreses i associacions turístiques com Hosbec, Magic Hotels & Resorts, Euroairlines, Introducing Castellón, AEVAV, l’Associació Provincial d’Hotels i Allotjaments Turístics d’Alacant (Apha), RH Hoteles, Climia Hoteles, Hotel Almirante, o Creaturisme.

**Agenda en la ITB**

En el marc de la fira es mantindran reunions amb diferents agents d’operació turística, professionals del sector turístic alemany, a més de mitjans de comunicació d’este mercat.

D’esta manera, Turisme té previstes, en el marc d’este certamen, reunions de treball amb operadors turístics alemanys com Gebeco, Sophia Reisen, Mooser Reisen, Chamäleon Reisen, Journaway, Die landpartie Radeln und Reisen GmbH, o Der Touristik.

També es mantindran trobades amb operadors turístics internacionals com Travelzoo, Lufthansa City Center, EasyJet Holidays o el operador turístic canadenc Kensington Tours, entre d’altres.

**Accions de reforç en el mercat alemany**

Turisme ha programat diferents accions per a reforçar el turisme de la Comunitat Valenciana en el mercat alemany en el marc de la Internationale Tourismus Börse (ITB) de Berlín.

En concret, s’ha programat una presentació de destinació dirigida a agents turístics, mitjans de comunicació i *influencers* el 5 de març en ALICE Rooftop & Garten.

En esta presentació, organitzada per Turisme Comunitat Valenciana en col·laboració amb l’Oficina Espanyola de Turisme de Berlín i les marques turístiques, es durà a terme un *networking* i, a més, s’oferirà degustació d’arrossos i d’altres productes gastronòmics de la Comunitat Valenciana.

De la mateixa manera, per a reforçar la promoció de la Comunitat en la ITB de Berlín, s’han realitzat, durant este mes de març, insercions publicitàries de la destinació Comunitat Valenciana en premsa, OTA, a més de programàtica especialitzada en viatges i en publicitat exterior.

Així, la destinació Comunitat Valenciana es promociona en la ciutat de Berlín en diferents opis digitals durant 14 dies del mes de març, coincidint amb la celebració de la ITB.

També s’ha impulsat una intensa campanya amb presència de la destinació en 20 taxis que circulen per la ciutat durant un mes i de dos autobusos interns en la fira durant els dies del certamen.

L’any 2024, van visitar la Comunitat 757.544 turistes alemanys, una xifra que suposa un increment del 3 % respecte a 2023. El gasto turístic va superar els 928 milions d’euros, un 13 % superior; estes dades situen Alemanya com el quart mercat emissor per a la Comunitat Valenciana.

Fecha: 02/03/2025